Document ID: 32011R0334

ΚΑΝΟΝΙΣΜΌΣ (ΕΕ) αριθ. 334/2011 ΤΗΣ ΕΠΙΤΡΟΠΉΣ
της 7ης Απριλίου 2011
σχετικά με την τροποποίηση του κανονισμού (ΕΕ) αριθ. 185/2010 για καθορισμό των μέτρων εφαρμογής των κοινών βασικών προτύπων ασφάλειας των αερομεταφορών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 3,
Εκτιμώντας τα ακόλουθα:
(1)
Οι περιορισμοί για υγρά, αερολύματα και πηκτώματα που μεταφέρουν επιβάτες προερχόμενοι από τρίτες χώρες και μετεπιβιβαζόμενοι σε αερολιμένες της ΕΕ δημιουργούν ορισμένες επιχειρησιακές δυσχέρειες στους αερολιμένες αυτούς και προκαλούν δυσφορία στους υπόψη επιβάτες.
(2)
Ο κανονισμός (ΕΕ) αριθ. 358/2010 της Επιτροπής, της 23ης Απριλίου 2010, σχετικά με την τροποποίηση του κανονισμού (ΕΕ) αριθ. 185/2010, της 4ης Μαρτίου 2010, για καθορισμό των μέτρων εφαρμογής των κοινών βασικών προτύπων ασφάλειας των αερομεταφορών (2), προβλέπει εξαιρέσεις ώστε να επιτρέπεται η μεταφορά από επιβάτες υγρών, αερολυμάτων και πηκτωμάτων που έχουν αγοραστεί σε ορισμένους αερολιμένες κείμενους σε τρίτες χώρες. Η ισχύς αυτών των διατάξεων παύει στις 29 Απριλίου του 2011.
(3)
Οι υπόψη εξαιρέσεις έχουν αποβεί προς όφελος της επιχειρησιακής λειτουργίας και της εξυπηρέτησης όσον αφορά τη μετεπιβίβαση επιβατών που μεταφέρουν υγρά, αερολύματα και πηκτώματα και προέρχονται από τρίτες χώρες μετεπιβιβαζόμενοι σε αερολιμένες της Ένωσης, με ταυτόχρονη διατήρηση υψηλού επιπέδου ασφάλειας των αερομεταφορών. Υπό την προϋπόθεση ότι στους αντίστοιχους αερολιμένες τρίτων χωρών πληρούνται οι όροι υπό τους οποίους παραχωρήθηκαν οι υπόψη εξαιρέσεις, τα ευεργετήματα αυτά πρέπει να διατηρηθούν.
(4)
Κατά συνέπεια, ο κανονισμός (ΕΕ) αριθ. 185/2010 της Επιτροπής, της 4ης Μαρτίου 2010, για καθορισμό των μέτρων εφαρμογής των κοινών βασικών προτύπων ασφάλειας των αερομεταφορών (3), πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας της πολιτικής αεροπορίας που έχει συσταθεί βάσει του άρθρου 19 παράγραφος 1 του κανονισμού (ΕΚ) αριθ. 300/2008,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΕ) αριθ. 185/2010 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευση του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Απριλίου 2011.

Labels: 7
8